**Risikofyldt leg**

Børn er skabt med en naturlig lyst til at udforske deres krop og de objekter de møder på deres vej. Læring sker igennem sanserne, og en del af børns udvikling er at undersøge, hvad kroppen kan og hvordan forskellige oplevelser, samt situationer mærkes på kroppen. Børns nysgerrighed og initiativ til fx at klatre op på en stol eller i et højt træ, kan gøre os voksne bekymret, fordi vi evner at se et skridt længere frem i hændelsen. Som fagpersonale, forældre eller bedsteforældre er vi forskellige i vores tilgang og måde at reagere på, når vi oplever risikofyldt leg.

På baggrund af ovenstående, har vi i personalegruppen debatteret, hvordan vi møder børnene i disse situationer, og ikke mindst hvorfor det er vigtigt vi italesætter vores forskellige tilgange. Forskningen viser, at det er vigtigt at understøtte børns leg på kanten af det farlige, fordi den risikofyldte leg både styrker børnenes psykiske og fysiske robusthed. Vigtigheden ligger i måden vi møder barnet, når vi oplever risikofyldt leg. Mødes barnet med overdreven bekymring, vil det skabe en usikkerhed i barnet, som kan forplante sig i barnets måde at anskue verden på, og dets måde at give sig i kast med nye udfordringer. Den voksnes reaktion danner således grobund for barnets selvværd og selvfølelse. Det er vigtigt at den risikofyldte leg tager udgangspunkt i det enkelte barns motoriske og kognitive udvikling. Hvis legen øjensynligt er farlig, er det vores opgave at hjælpe barnet i en retning, hvor legen stadig er sjov og udfordrende, men mindre farlig.

* Risikofyldt leg kan skabe motorisk kunnen, tro på egne evner, gåpåmod og succesoplevelser, der kan have betydning for børns sociale og personlige udvikling samt deres trivsel.
* Institutionens uskrevne regler og rutiner, som er præget af forsigtighed, kan begrænse børn. Det kan på sigt skabe mindre risikovillige, mindre modige og mindre handlekraftige mennesker.
* Det er pædagogens opgave at skelne mellem det direkte farefulde og det udfordrende.
* Som pædagog skal man guide frem for styre. Man bør opmuntre barnet i mødet med det farefulde frem for at fjerne barnet fra legen.
* Som pædagog og forældre bør man tage barnets perspektiv og involvere sig aktivt i legen. Man bør sætte sig selv og sin egen kropslighed i spil for at støtte barnet til at udforske det risikofyldte.

*Kilde: Forskningsprojektet ”Risikofyldt leg i dagtilbud” UCC 2018, forskningsartiklen ”Pædagogernes blik på barnets leg, glæde og sus i maven” UCL 2020*

I vores hus vil I derfor møde børn, der kravler på vores reoler, hopper ned fra borde eller står på stolene. Vi voksne vil være opmærksom på i hverdagen, at støtte børn i den risikofyldte leg fra vuggestue til børnehaven. I er altid velkommen til at spørge os, hvis I har spørgsmål.

En opfordring fra os skal være: Udfordre kroppen sammen med jeres børn, lad dem eksperimentere med det risikofyldte. Det styrker børnenes robusthed og lyst til at afprøve nye udfordringer når de bliver kropsbevidste.